רונלד כהן

סר רונלד כהן (באנגלית: Sir Ronald Cohen; נולד ב-1 באוגוסט 1945) הוא איש עסקים, איל הון בריטי ודמות פוליטית. ידוע כאבי קרנות ההון סיכון בבריטניה, מייסד אייפקס פרטנרס ותורם למפלגת הלייבור הבריטית. כהן הוא יהודי יליד מצרים. רונלד כהן נולד בקהיר בשנת 1945 למשפחה יהודית שמוצאהּ מהעיר חלב שבסוריה, למיכאל מוראד כהן וסוניה לבית דואק מבריטניה, שמשפחתהּ גם כן מחלב. אביו התעניין מאוד בתרבות הערבית והיה מעורה בה. כהן עצמו נשלח לבית ספר שנוהל על ידי נזירים, שם למד ערבית וצרפתית. בשנת 1957 בעקבות מבצע סיני ורדיפות שהיו במצרים לאחר מבצע סואץ, הפכו חיי המשפחה בלתי נסבלים והם נאלצו לעזוב את מצרים והגיעו ללונדון, לשכונת גולדרס גרין, בחוסר כל. כהן, שלפי עדותו לא ידע כלל אנגלית, פתח במסע להרחבת אופקיו בהדרכת אחד המורים בבית ספרו. המורה הכין לו רשימת קריאה מגוונת ובסוף תקופתו בבית הספר השיג את מטרתו והתקבל לאוקספורד עם מלגה. באוקספורד היה פעיל במועדון הדיבייט "אוקספורד יוניון" ‏(Oxford Union) ואף נבחר לנשיאו (תפקיד אותו מלאו כמה מראשי ממשלת בריטניה והפוליטיקאים הבכירים שם). באוקספורד קיבל תואר בפילוסופיה, פוליטיקה וכלכלה. לאחר לימודיו באוקספורד למד בבית הספר למנהל עסקים בהרווארד וקיבל תואר מוסמך. לאחר סיום לימודיו בהרווארד החל לעבוד בתאגיד הייעוץ מקינזי וב-1971 הקים קרן ההשקעות, שלאחר איחוד עם קרן דומה שהוקמה בארצות הברית הפכה לאייפקס פרטנרס. החברה צמחה לאיטה בשנות ה-70 אך נהנתה מגידול מהיר בשנות ה-90 של המאה העשרים. הקרן מעורבת בהנפקות שונות והשקעות במספר רב של תחומים, ובהם: טכנולוגיה וטלקומוניקציה, רפואה, שירותים פיננסים ועסקיים, קמעונאות וצריכה. בין היתר השקיעה בכ-500 חברות הזנק ובחברות מבוססות. בתחילת המאה ה-21 חדרה לשוק הישראלי ורכשה את השליטה בחברות בזק ותנובה. בשנת 2008 פרש כהן מניהול הקרן. ב-1996 סייע להקמת את בורסת ה-Easdaq המתרכזת במניות טכנולוגיה, כמקבילה ומתחרה אירופאית לבורסת הנאסד"ק. כהן הקים קרנות השקעה נוספות שנועדו לתת פתרונות כלכליים לבעיות חברתיות, בהן הוא עסק נכון ל-2008: "פורטלנד טראסט" (Portland Trust) היא קרן ללא כוונת רווח שנועדה להשקעה במזרח התיכון. בין שאר פעולותיה, פורטלנד טראסט השקיעה למעלה ממיליארד דולר בבניית בתים ברמאללה ובשכם. כהן מאמין בהשפעת הכלכלה על פתרון סכסוכים עקובים מדם, ורואה בצפון אירלנד דוגמה להצלחה. בהקשר של הסכסוך הישראלי-פלסטיני, הוא סבור כי אם ישתפר מצבה של המשפחה הפלסטינית הממוצעת ובפרט בתחום הדיור והחינוך, הרי עמדת הבסיס של הסכסוך תשתנה. כהן מעורב גם בקרן לשם רווח בשם "ברידג'ס ונצ'רס" להשקעה באזורים לא מפותחים בבריטניה והשגת שוויון. קרן אימפקט בשם Social Finance שהקים בשנת 2007, נחשבת ליזמה חלוצית בתחום השקעות האימפקט, וגייסה כספים עבור מיזם שהצליח לייצר רווח למשקיעים תוך כדי הגשמת מטרות של שילוב אסירים משוחררים בשוק העבודה. Social Finance פתחה שלוחות גם בארצות הברית ובישראל, ובשנת 2018 הודיעה קרן השקעות נוספת של כהן שתשקיע במיזמי אימפקט בישראל 75 מיליון דולר. בתחילת דרכו היה מזוהה עם המפלגה הליברלית בבריטניה, כיוון שלדבריו סלד מהגישה המעמדית של המפלגה השמרנית, ואף התמודד מטעמה, ללא הצלחה, לפרלמנט הבריטי והאירופי. ב-1996 החל לתמוך במפלגת העבודה הבריטית ובטוני בלייר. כהן הוא מהתורמים הגדולים למפלגה ובפרט נחשב למממן מרכזי של ראש הממשלה גורדון בראון. כהן זכה בתואר אבירות בשנת 2000 על תרומותיו לענף הון הסיכון, והוא ידוע מאז בבריטניה כ"סר רונלד". הוא כתב ספר (The Second Bounce of the Ball) על קורותיו בעולם העסקים. כהן מכהן במספר מועצות מנהלים של ארגוני צדקה וציבור, הוא דירקטור של המוזיאון הבריטי ועומד בראש ועדה שמטרתה לחלק לצדקה כספים מחשבונות רדומים בבנקים. כהן נישא שלוש פעמים. אשתו השלישית ואם שני ילדיו היא שרון הראל, ישראלית ובתו של יוסי הראל, מפקד האקסודוס, ומפיקת סרטים ("הלהקה", "דיזנגוף 99" ו"פארק גוספורד"). הוא חבר בבית הכנסת הרפורמי של מערב לונדון ‏(West London Synagogue). מדיה וקבצים בנושא רונלד כהן בוויקישיתוף האתר של רונלד כהן, בעיקר על ספרו רונלד כהן, באתר "TheMarker" Profile: Sir Ronald Cohen: Midas with a mission to make Gordon king, The Times, January 23rd, 2005 (באנגלית) ארי שביט, קרן התקווה של פורטלנד, באתר הארץ, 2 ביוני 2005 אקונומיסט, סר רונלד כהן קפיטליסט חנון ורחום, באתר הארץ, 12 באוגוסט 2005 ענת ציפקין ועמיר קורץ, יו"ר קרן איפקס לשעבר: "ללא עזרה כלכלית, לא יהיה פתרון לסכסוך עם הפלסטינים", באתר כלכליסט, 3 בפברואר 2009 איתי רום ומרב קרקו, ‏"דווקא נתניהו פועל ביתר רצינות לקידום רווחת תושבי הרשות", באתר גלובס, 9 באוקטובר 2009 אורן מג'ר, "השקעה בפרויקטים חברתיים תצמצם את הגירעון הממשלתי", באתר TheMarker‏, 19 ביוני 2012 דפנה מאור, "בקרוב אוכל להגיד במונחים דולריים איזה נזק גרמו המוצרים של פייסבוק לחברה", באתר TheMarker‏, 21 באפריל 2021 ליאת רון‏, בין אייפקס לאימפקט: "תקציר מנהלים" עם סר רונלד כהן, באתר וואלה, 29 בספטמבר 2021 ראיון בפיננשל טיימס, אפריל 2008 הדר חורש, רונלד כהן ובנימין נתניהו יודיעו היום: עסקת בזק הושלמה, באתר TheMarker‏, 10 ביולי 2011 יורם גביזון, הרווח של איפקס מתנובה: מיליארד דולר בשלוש שנים, באתר TheMarker‏, 27 באפריל 2011 מיכל רמתי, רונלד כהן: אבי תעשיית ההון סיכון האירופית, באתר TheMarker‏, 10 בדצמבר 2009 ראיון בג'ואיש קרוניקל, ספטמבר 2007 עמירם ברקת, ‏יזמי האג"ח החברתיות במסר לממשלות: שלמו תמורת תוצאות, באתר גלובס, 12 ביולי 2016 נתי יפת, ‏קרן אימפקט של רונלד כהן תשקיע 75 מיליון דולר בישראל | בלעדי, באתר גלובס, 15 במרץ 2018